Mette Gjerskov (S), 2008-11-14:
Vi Socialdemokrater har drømt om det her lovforslag længe.
Det var et af vores løfter i valgkampen: en lov om fremme af vedvarende energi.
Hvorfor har det så være så vigtigt for os?
Det har det, fordi vi mener, at klimaskuden skal vendes.
Derfor har der været brug for det her lovforslag, og der er rigtig mange gode ting i det: Der er støtte til vind, støtte til biogas, støtte til bioforgasning, til biomasse, en pulje med tilskud til solceller, til bølgekraft, til mindre, vedvarende energi-teknologier, der er en mere effektiv udbudsordning for havvindmølleparker, mål for vindmøller på land - ja, der er rigtig, rigtig mange gode ting i det her lovforslag.
For vindmøller på land har vi opnået en rimelig afregningspris, og vi har fået indført et krav om, at vindmøllenaboer og andre i lokalområdet kan købe op til 20 pct. af et vindmølleprojekt.
Der er også en grøn fond til brug i lokalområdet, og der er en garantiordning, så investorer hjælpes med underskuddet, hvis et planlagt vindmølleprojekt går i vasken.
Efter denne lange opremsning af alle de gode gaver i dette lovforslag nærmer vi os så problemerne: Det er jo sådan, at vi har en ambitiøs klimaminister, som står rank i forstavnen af klimaskuden, men hvem sidder ved årene?
Det gør bl.a. Dansk Folkeparti, og jeg er bange for, at der er en Venstremand ved roret.
Vi Socialdemokrater styrer sejlet, så jeg mener, at klimaskuden med det her lovforslag skyder en vis fart, men der er altså risiko for grundstødning.
Der er faktisk risiko for, at den prægtige skude ender som en plimsoller lastet med bristede forhåbninger og kul til danske kraftværker.
Vindmølleordningen indeholder også en værditabsordning, som er helt håbløs.
Det er ikke, fordi vi ikke under naboer til vindmøller et plaster på såret, hvis vindmøllerne skulle give dem et økonomisk tab på deres ejendom, nej, det er, fordi den her ordning er et juridisk miskmask, der går ind og kortslutter al sædvanlig erstatningsret
heldigvis har vi fået begrænset ordningen meget, vi har rammet den ind, så den kun gælder vindmøller - og vi har indført en afstandsbegrænsning på seks gange møllehøjden, som sender et klart signal om, at det primært er naboer inden for en afstand af de seks gange møllehøjden, der forventes at have et økonomisk tab.
Men det, vi står med i dag, hvor vi står med lovforslaget om fremme af vedvarende energi, er spørgsmålet om, hvorvidt skuden kan bære læsset.
Kan klimaskuden slæbe nogle ordentlige resultater i land?
Det håber vi at den kan.
Vi har her et forslag, som er radikalt ændret i forhold til det første lovforslag, vi blev præsenteret for i juni.
Det her er en situation, hvor vi virkelig kan se resultaterne af, at oppositionen har kæmpet, at vi Socialdemokrater har siddet med ved forhandlingsbordet.
Nu er det op til regeringen at leve op til løfterne i lovforslaget.
Klimaministeren og miljøministeren skal levere resultaterne.
Vi vil holde øje med dem hver eneste dag.
Vi vil ikke acceptere, at klimaskuden strander.
Vi mener, at vi med det her lovforslag har sat en bæredygtig skude i havet.
Det tror vi er vigtigt for klimaet skyld, for erhvervslivets skyld, for danskernes skyld og faktisk også for resten af verdens skyld, for en forudsætning for, at vi får en ordentlig klimaaftale i stand i København næste år, er, at vi kan være med til at vise verden, at man godt kan være et rigt land og på samme tid nedbringe sit CO2-niveau og passe på klimaet.
Det er det her lovforslag et bud på.
Jeg håber, at det bliver en sikker sejlads fremover.